钦定古今图书集成/方舆汇编/职方典/第1354卷 > 《岁暮自广江至新兴往复中题峡山寺四首》
## 钦定古今图书集成/方舆汇编/职方典/第1354卷 > 《岁暮自广江至新兴往复中题峡山寺四首》

许浑

“夜醉晨方醒，孤吟恐失群。”海䲡潮上见，江鹄雾中闻。
未腊梅先实，终冬草自薰。树随山崦合，泉到石棱分。
虎迹空林雨，猿声绝顶云。萧萧异乡鬓，明日共丝棼。

又

薄暮缘西峡，停桡一访僧。鹭巢横卧柳，猿饮倒垂藤。
水曲岩千叠，云重树百层。山风寒殿磬，溪雨夜船灯。
滩涨危槎没，泉冲怪石崩。中台一襟泪，岁杪别良朋。

又

密树分苍壁，长溪抱碧岑。海风闻鹤远，潭日见鱼深。
松盖环清韵，榕根架绿阴。洞丁多断石，蛮女半淘金。
南浦惊春至，西楼送月沉。江流不过岭，何处寄“归心。”

又

月在行人起，千峰复万峰。海虚争翡翠，溪逻斗芙蓉。
古木高生槲，阴池满种松。火探深洞燕，香送远潭龙。
蓝坞寒无烧，禾堂晚并舂。更投何处宿，西峡隔云钟。